Тахана-кхана ша волчу Мурин Элаха хьошалг1а а вогур ву, шаьшшимма дика хан а токхур ю бохуш 1аш волчу Эвтархойн Ахьмадана хабар деара кхуьнан доттаг1а ц1ера ваьлла аьлла. Шела веанчу Ахьмадана хиира билггал шен доттаг1а ц1ахь цахилар. Цуьнан гергарчу наха цо ша ц1ера волуш дитина хабар схьаэлира: «Ахьмад, ас ларамаза сайна гонах болчу нахана юкъахь Шемалх вон дешнаш аьллера. И х1ун дара хьуна аьлча, Шемал хьакъ вац имаман еза ц1е лелон. Иза т1еман новкъа ваьлла бусулбанашна омра а деш, шен ц1е яккхийтархьама. Шен лаамехь вай и витахь, цо дукха нохчий х1аллакбийр бу. Шемала нохчашна т1ехь наибаш суьйлий х1иттабо, цхьа а нохчий а вац суьйлашна т1ехь наиб». И хабар цхьаммо имамах д1атоьхнера. Шемала стаг ваийтинера Мурин Элахе шена т1евола аьлла. Амма цо шен корта баккхале ша махкара д1аволу. Шена оьг1аз а ма г1о. Шен ч1ир эцар хьуна т1ехь а цадуьту ша».